Hoë van polisie by huis doodgeskiet | Netwerk24
Hoë van polisie by huis doodgeskiet
Deur André Damons 17 Mei 2018 08:57
Lt.genl. Deliwe de Lange, Gauteng se provinsiale polisiekommissaris. Foto: Themba Makofane
Die polisie in Gauteng ondersoek 'n klag van moord nadat 'n brigadier Woensdagaand ná 'n skietery by sy huis in Soweto gesterf het.
Die brigadier van die polisie in Gauteng het tussen 18:30 en 19:00 by sy huis in Protea-suid, Soweto, aangekom toe 'n onbekende aantal mans hom aangeval en geskiet het.
Hy is na 'n nabye hospitaal geneem, waar hy aan sy wonde beswyk het.
Brig. Mathapelo Peters, provinsiale polisiewoordvoerder, sê in 'n verklaring die polisiebestuur en -lede in die provinsie is geskok oor die aanval.
Die oorledene se naam is nie bekend gemaak nie.
Volgens Peters word die omstandighede rondom die skietery ondersoek.
Lt.genl. Deliwe de Lange, provinsiale polisiekommissaris, sê geen steen sal onaangeroer gelaat word om die skuldiges van die "aanhoudende en hartelose aanvalle op ons lede" op te spoor nie.
Die polisie sal nie afgeskrik of ontmoedig word om getrou te bly aan sy verbintenis om die mense van Gauteng en Suid-Afrika te dien en te beskerm nie, sê sy.
Sy het die provinsiale polisiebestuur se medelye aan die vermoorde lid se familie en kollegas oorgedra.